ซ่อนกลิ่น (เพลงปาล์มมี่)

"ซ่อนกลิ่น" เป็นเพลงของปาล์มมี่ นักร้องและนักแต่งเพลงชาวไทย ซึ่งเผยแพร่ครั้งแรกเมื่อวันที่ 9 ตุลาคม พ.ศ. 2561 และต่อมาได้รับการเผยแพร่ในรูปแบบมิวสิกวิดีโอเมื่อวันที่ 19 ตุลาคม ปีเดียวกัน ปาล์มมี่ได้เลือกใช้ชื่อ "ซ่อนกลิ่น" ซึ่งเป็นชื่อของดอกไม้ที่มีกลิ่นหอมแรง มาเป็นชื่อเพลงเพื่อสื่อถึงความทรงจำอันลึกซึ้งในอดีตที่ยังคงติดตรึงในใจ แม้เวลาจะผ่านไปก็ตาม สำหรับมิวสิกวิดีโอเพลงนี้ ได้ราณี แคมเปน มารับบทนำคู่กับกรรณ สวัสดิวัตน์ ณ อยุธยา ต่อมา เพลงนี้ยังได้รับการนำไปใช้ประกอบละครโทรทัศน์เรื่อง "หลงกลิ่นจันทน์" (2564)
เพลง "ซ่อนกลิ่น" ได้รับเสียงตอบรับอย่างกว้างขวางทั้งในด้านความนิยมและคำวิจารณ์ โดยคว้ารางวัล จูกซ์ไทยแลนด์มิวสิกอะวอดส์ 2019 ในสาขาเพลงแห่งปี และรางวัล เดอะกีตาร์แมกซ์อะวอดส์ 2019 สาขาซิงเกิลยอดนิยมประจำปี 2562 ขณะที่ปาล์มมี่ได้รับรางวัลในสาขานักร้องหญิงแห่งปี และนักแต่งเพลงยอดเยี่ยมแห่งปีร่วมกับวีรณัฐ ทิพยมณฑล และพีระนัต สุขสำราญ นอกจากนี้ เธอยังได้รับรางวัลคมชัดลึก อวอร์ด ครั้งที่ 15 ในสาขาศิลปินหญิงยอดเยี่ยมประจำปี
การประพันธ์.
ปาล์มมี่ประทับใจชื่อ ซ่อนกลิ่น ซึ่งเป็นดอกไม้กลิ่นหอมแรง จึงศึกษาที่มาแล้วพบว่า ในอดีตสตรีไทยจะพกดอกซ่อนกลิ่นไว้ในผ้าเช็ดหน้าเหมือนเป็นน้ำหอม และด้วยชื่อซ่อนกลิ่น ก็ทำให้เธอนึกถึง "...ความรู้สึกที่พยายามจะซ่อนไว้แต่มันซ่อนไม่มิด ความรักความทรงจำที่ยังหอมหวนและยังตราตรึงอยู่ในใจของคนคนหนึ่งอยู่ แม้ว่าเวลาจะล่วงเลยไปขนาดไหน ความรู้สึกนั้นมันไม่เคยจะเลือนหายไป"
ด้วยเหตุนี้ปาล์มมี่จึงได้ชักชวนวีรณัฐ ทิพยมณฑล และพีระนัต สุขสำราญ สมาชิกวงเดอะริชแมนทอย มาช่วยแต่งคำร้อง เบื้องต้นเธอต้องการให้ได้เพลงช้าที่มีอารมณ์เพลงเดียวกับเพลง "ความเจ็บปวด" ที่เธอเคยร้องก่อนหน้านี้ แต่ปาล์มมี่ต้องการให้เพลงใช้ชื่อว่า "ซ่อนกลิ่น" มาก โดยเธออธิบายเหตุผลแก่ทั้งสองว่า "ดอกซ่อนกลิ่น จริง ๆ แล้วกลิ่นมันไม่ได้ซ่อนนะคะ กลิ่นเค้าหอมมากจนคนสมัยโบราณนิยมทับไว้ในผ้าเช็ดหน้า ให้คนรักนำติดตัวไปเวลาเดินทาง แต่ยุคนี้คนไทยเราจัดดอกซ่อนกลิ่นไปอยู่กับความโศกเศร้า และการจากพราก โดยเฉพาะ งานศพ" จากนั้นก็สามารถเขียนเนื้อร้อง ทำนอง ได้ภายในวันเดียว โดยปาล์มมี่ให้สัมภาษณ์ว่า "...มี่ชอบท่อนที่ว่า ‘ร้อยเก็บเจ้ามาลัยทัดเธอไว้ในใจเพื่อคงกลิ่นหอมไว้อย่างนั้น’ คือยังไงเราก็จะทัดความรู้สึกนี้ไว้ในหัวใจตลอดเวลา เพราะไม่ได้อยากจะลืมสิ่งนี้ไป ตอนที่คิดถึงคำว่า ทัด คือมันมีเสน่ห์ดี เหมือนทัดดอกไม้ไว้ที่หู แต่มันพิเศษที่ไปทัดเอาไว้ในหัวใจ อยากร้องคำนี้เพราะไม่ค่อยได้ยิน" ขณะที่วีรณัฐ ผู้ร่วมแต่งเพลงได้กล่าวถึงความรู้สึกของตัวเองว่า "...กว่าจะตีความจนออกมาเป็น “ร้อยเก็บเจ้ามาลัย ทัดเธอไว้ในใจ เพื่อคงกลิ่นหอมไว้อย่างนั้น” ผู้เขียนก็เกือบตายไปกับคนรักในเพลงเช่นกัน..."
ทั้งนี้ปาล์มมี่เป็นโปรดิวเซอร์เอง ดนตรีเป็นแบบป็อปร็อกและมีกลิ่นอายของเพลงไทย โดยได้นักดนตรีมาบรรเลงเพลง ประกอบด้วย อธิราช ปิ่นทอง มือเบสวงสล็อตแมชชีน เจนวิทย์ จันทร์ปัญญาวงศ์ มือกีตาร์วงสล็อตแมชชีน อธิชนม์ ปิ่นทอง มือคีย์บอร์ดวงช็อปปิ้งแบ็ก และกฤติธี แสงดี จากวงเลเซอร์มอนสเตอร์ มาดูแลในส่วนของดนตรีที่มีกลิ่นอายซินท์ป็อป
มิวสิกวิดีโอ.
ในมิวสิกวิดีโอได้นักแสดงสาว ราณี แคมเปน ซึ่งขณะนั้นกำลังมีชื่อเสียงยิ่งจากละครโทรทัศน์เรื่อง "บุพเพสันนิวาส" (2561) ประกบคู่กับกรรณ สวัสดิวัตน์ ณ อยุธยา ซึ่งปาล์มมี่เองก็ประสงค์จะได้ราณีมาร่วมแสดงเช่นกัน เธอกล่าวไว้ว่า "แต่ก็มิบังอาจที่จะชวนเขา ดูเหมือนเกินเอื้อม" แต่ต่อมาทีมงานได้แจ้งว่าได้ราณีมาร่วมงาน ปาล์มมี่ก็กล่าวว่า "เซอร์ไพรส์มาก เหมือนอ่านใจมี่ออก ถูกใจที่สุดเลยค่ะ ยิ่งพอน้องเขามาบอกว่าติดตามผลงานและใช้เพลงเราฝึกเล่นกีตาร์ด้วย ยิ่งต้องขอบคุณมาก ๆ" ในการถ่ายทำมิวสิกวิดีโอดังกล่าวใช้การถ่ายแบบยาวโดยไม่มีการตัดหรือคัต (long take) ราณีระบุว่าการถ่ายทำมิวสิกวิดีโอดังกล่าวสร้างความกดดันพอสมควร เธอกล่าวไว้ในอินสตาแกรมว่า "...ถ้าเบลผิดคิวหรือมีอะไรที่ผิดนิดเดียวก็ต้องถ่ายใหม่ตั้งแต่แรกหมด การเรียงลำดับอารมณ์และเก็บรายละเอียดอีก..."
เนื้อหาในมิวสิกวิดีโอ เป็นเรื่องราวของอดีตคนรักคู่หนึ่งที่กลับมาเจอกันในงานเลี้ยงรุ่น ครั้นเมื่อพบกัน ความรู้สึกเก่า ๆ ที่ยังตราตรึงก็หวนกลับมาอีก แต่ทั้งคู่ก็พยายามหักห้ามใจ เพราะก็ต่างมีคนรักใหม่แล้ว ความรู้สึกเจ็บปวดของหญิงสาวก็เอ่อล้นท่วมหัวใจ และดอกซ่อนกลิ่นก็เปรียบเสมือนว่าแม้ทั้งคู่จะเลิกรากันไป แต่ความรักยังคงวนเวียนตราตรึงในจิตใจอยู่อย่างนั้นไม่ไปไหน